## Kapittel 226 Kvalitetsutvikling i grunnskolen

**FFOs tilrådning**

* FFO ber komiteen understreke overfor departementet at elever med særskilte behov må omtales spesifikt i beskrivelser og bevilgninger i statsbudsjettet 2017.
* FFO ber komiteen ta til orde for en ny og full gjennomgang av spesialundervisning og støttesystem.

Forslaget til statsbudsjett 2017 mangler gjennomgående omtale av elever med særskilte behov og/eller funksjonshemning. FFO, som en samlet stemme på vegne av funksjonshemmede i Norge, mener den manglende omtalen av 10 prosent av elevmassen i grunnskolen er oppsiktsvekkende. Særlig gjelder områder som lærerutdanning, etter- og videreutdanning, læringsmiljø og mobbing. Det gir et signal om at elever med funksjonshemning og eventuelt rett til spesialundervisning ikke er viktige. Det kan igjen bidra til å øke segregering, som allerede er omfattende og økende.

Skolen er også en dannelsesarena. Segregering i skolen befester inntrykket av annerledeshet. Er man annerledes og stilles utenfor fellesskapet i skoleløpet, tror de øvrige elevene at dette er vanlig. Da fortsetter utenforskapet inn i arbeidslivet. Manglende styringssignaler gir kommuner og skoler få insentiver til å inkludere alle elever i ett og samme læringsmiljø/klasse.

FFO ber komiteen understreke overfor departementet at elever med særskilte behov må omtales spesifikt i beskrivelser og bevilgninger i statsbudsjettet 2017.

Det sivile samfunns alternative rapport om FN-konvensjonen om funksjonshemmedes rettigheter (CRPD) fra 2015 viser et annet og mer kritisk bilde av virkeligheten enn det budsjettproposisjonen gjør. Kommunale forskjeller er store. Mange barn med funksjonsnedsettelser får ikke fullt læringsutbytte samtidig som de ikke får delta i aktiviteter på linje med andre barn. Segregerte opplæringstilbud har økt i omfang de siste årene.

Forslaget om tidlig innsats i småskolen innebærer et pålegg om å prøve ut tiltak innenfor ordinær opplæring før det blir gjort sakkyndig vurdering av rett til spesialundervisning. Dette kan føre til at skolen utsetter kontakt med PP-tjenesten og at spesialundervisning ikke blir benyttet der det er påkrevd. FFO har flere ganger bedt om at saksbehandlingsfristene i PP- tjenesten kortes ned, men det vies ikke oppmerksomhet denne gangen heller. Samtidig legges det ikke opp til en mykere overgang ved utfasing av prosjektet med forsterket innsats i ungdomsskolen. Slik FFO ser det, er satsingen ikke helhetlig.

FFO ber derfor komiteen ta til orde for en ny og full gjennomgang av spesialundervisning og støttesystem.

## Kapittel 225 post 70 Tilskudd til opplæring av lærlinger og lærekandidater med særskilte behov

**FFOs tilrådning**

* FFO ber komiteen etterspørre en tydelig satsing på, og omtale av, elever med funksjonshemning, kronisk sykdom og særskilte behov i Yrkesfagløftet.
* FFO ber videre om at tilskuddsordningen styrkes, og at insentivene for bedriftene til å ta inn kandidater med særskilte behov styrkes.

For personer med funksjonshemning eller kronisk sykdom er utdanning enda viktigere for å komme i jobb enn for andre grupper. Mangel på læreplasser har vært en viktig årsak til at elever ikke fullfører fagutdanningen. Høy konkurranse om plassene gjør at elever med funksjonsnedsettelser og behov for tilrettelegging ofte stiller bakerst i køen. En tydelig og markert satsing på, og omtale av, elever med funksjonshemning, kronisk sykdom og særskilte behov er helt avgjørende for at denne gruppen får ta del i Yrkesfagløftet

Målet med tilskuddsordningen er å stimulere lærebedrifter til å gi lærlinger og lærekandidater med spesielle behov mulighet til å oppnå en fagutdanning eller deler av en fagutdanning, og dermed sikre flere unge kompetansen som skal til i det ordinære arbeidslivet. Søknadene er økt betydelig de siste årene. Bevilgningene har derimot ikke økt i takt med utviklingen.

Presset på ordningen økte ytterligere da den i 2013 ble utvidet til også å omfatte lærlinger og lærekandidater med svake norskkunnskaper og kort botid i Norge. Det høye søknadstallet i 2013 førte til at tilskuddet ble redusert med 21 prosent for hver innvilgede søknad i forhold til opprinnelig sats. Fylkeskommuner er dermed avhengige av at ledere og bedrifter har et ekstra engasjement eller er villige til å ta på seg ekstrakostnader, eller av at fylkeskommunen selv kan stille garanti mot ekstra kostnader.

Vår erfaring er at hvis de elevene vi representerer ikke er spesifikt nevnt som en gruppe det satses på, så blir de glemt. FFO ber derfor komiteen etterspørre en tydelig satsing på og omtale av elever med funksjonshemning, kronisk sykdom og særskilte behov i Yrkesfagløftet. Vi ber også om at det tilføres mer midler til ordningen, slik at tilskuddene ikke blir redusert og insentivene for bedriftene til å ta inn kandidater med særskilte behov blir styrket.

## Kapittel 231 Barnehager

**FFOs tilrådning**

* FFO ber komiteen om å etterlyse føringer for hvordan retten til spesialundervisning for barn som ikke går i barnehagen skal sikres, både juridisk og økonomisk.

Stortingsmelding 19 "Tid for lek og læring - bedre innhold i barnehagen" legger særlig vekt på at det opprettes tidlig innsats for å oppdage og hjelpe barn med spesielle behov. Selv om det i budsjettforslaget er avsatt store midler til satsing på kvalitet i barnehager, i tråd med stortingsmeldingen, er barn med særskilte behov knapt nevnt.

Det er bra at retten til spesialundervisning nå fremgår av barnehageloven, men vi savner bedre rammer rundt overgangen mellom barnehage og skole. I lys av at helsestasjonene, som er primærkontakt overfor støtteapparatet for over 95 prosent av barna, ikke klarer å fange opp barn med særskilte behov (Meld. St. 19 punkt 6.4.4), er det særdeles viktig at fokuset på disse barna styrkes også i Kunnskapsdepartementets budsjettproposisjon. Det mangler føringer rundt hvordan retten til spesialundervisning for barn som ikke går i barnehagen skal sikres, både juridisk og økonomisk. FFO ber komiteen om å understreke dette.

## Kapittel 254 post 70 Tilskott til studieforbund

**FFOs tilrådning**

* FFO ber komiteen øke bevilgningen til studieforbundene med 20 mill. kroner.

Voksenopplæringen i studieforbundene har vært under sterkt press. For 2016 ble det foreslått en øremerking som et komiteflertall gikk imot. Vi ser at det for 2017 er foreslått bevilgning på samme nominelle nivå som for 2016. Men i budsjettproposisjonen står det: «Kunnskapsdepartementet har gjennom 2016 vore i dialog med VOFO om innrettinga på og kriterier for tilskottsordninga, jf. Innst. 12 S (2015-2016. Departementet vil kome attende til saka».

Dette tolker vi som en ny øremerking der det skal legges mer vekt på tilrettelegging for grupper som er rammet av utenforskap. Studieforbundene er positive til en slik satsing under forutsetning av at det tilføres friske midler. Friske midler er nødvendig for at tilbudet til andre grupper ikke svekkes, bl.a. funksjonshemmede og kronisk syke. Her er tilretteleggingstilskuddet helt avgjørende, og må ikke øremerkes andre formål.

I budsjett for 2017 er det foreslått 208,4 mill. kroner. Til sammenligning var rammene til virksomheten i studieforbundene i 2001 på 213 mill. kroner. FFO ber derfor komiteen øke bevilgningen med 20 mill. kroner. Det vil gi rom både for prisstigning og satsing opp mot innvandrergrupper og bidra til inkludering.

Økt aktivitet i Studieforbundet Funkis

Studieforbundet Funkis består av 80 landsdekkende organisasjoner av funksjonshemmede og kronisk syke. I 2001 var det 34 organisasjoner. Funkis er det studieforbundet som har hatt størst aktivitetsvekst de siste årene.

Kurs i funksjonshemmedes organisasjoner er både diagnose- og aktivitetsrelaterte. Funksjonshemmede og kronisk syke trenger tilpasset trening for å mestre dagligliv, redusere følger av diagnosen og bedre helsetilstanden generelt. Studievirksomheten er også viktig for å komme ut av isolasjonen, mot mer aktiv deltakelse både i dagligliv og i samfunnet og kan også berede veien ut i arbeid.